“คลัง” ออกพันธบัตรออมทรัพย์พิเศษ รุ่น “เราไม่ทิ้งกัน” 5 หมื่นลบ. เปิดขาย 14 พ.ค.นี้!
"กระทรวงการคลัง" ออกพันธบัตรออมทรัพย์พิเศษ รุ่น "เราไม่ทิ้งกัน" 5 หมื่นล้านบาท รุ่น 5 ปี ดอกเบี้ย 2.4% รุ่น 10 ปี ดอกเบี้ย 3% เปิดขาย 14 พ.ค.นี้! 
"กระทรวงการคลัง" ออกพันธบัตรออมทรัพย์พิเศษ รุ่น "เราไม่ทิ้งกัน" 5 หมื่นล้านบาท รุ่น 5 ปี ดอกเบี้ย 2.4% รุ่น 10 ปี ดอกเบี้ย 3% เปิดขาย 14 พ.ค.นี้!
8 พ.ค. 2563

นายอุตตม สาวนายน รัฐมนตรีว่าการกระทรวงการคลัง เปิดเผยว่า กระทรวงการคลังจะเปิดจำหน่ายพันธบัตรออมทรัพย์พิเศษรุ่น “เราไม่ทิ้งกัน” ในปีงบประมาณ พ.ศ.2563 แบบไร้ใบตราสาร (Scripless) โดยมีวัตถุประสงค์ในการระดมทุนเพื่อบรรเทาผลกระทบ และแก้ไขปัญหา เยียวยา และฟื้นฟูเศรษฐกิจและสังคมจากสถานการณ์การแพร่ระบาดของไวรัสโควิด-19 ตามแผนงานโครงการของรัฐบาล ภายใต้ พ.ร.ก. กู้เงินวงเงินไม่เกิน 1 ล้านล้านบาท
ทั้งนี้ พันธบัตรออมทรัพย์เป็นหนึ่งในเครื่องมือทางการเงินที่หลากหลายของรัฐบาลซึ่งจะสนับสนุนการลงทุนในสินทรัพย์ปลอดภัยของประชาชนรายย่อย และเป็นการเยียวยาให้กลุ่มประชาชนที่เสียภาษีให้กับรัฐบาลให้ได้รับผลตอบแทนที่ดีในช่วงที่ตลาดการเงินมีความเสี่ยงจากความผันผวนของเศรษฐกิจ
โดยกระทรวงการคลังจะเริ่มจำหน่ายพันธบัตรออมทรัพย์พิเศษดังกล่าว ในวันที่ 14 พ.ค.63 เวลา 8.30 น. วงเงินไม่เกิน 50,000 ล้านบาท อัตราดอกเบี้ยแบบขั้นบันได รุ่นอายุ 5 ปี เฉลี่ยร้อยละ 2.40 และรุ่นอายุ 10 ปี เฉลี่ยร้อยละ 3.00 ต่อปี
ด้านนางแพตริเซีย มงคลวนิช ผู้อำนวยการสำนักงานบริหารหนี้สาธารณะ (สบน.) กล่าวว่า พันธบัตรออมทรัพย์พิเศษรุ่น “เราไม่ทิ้งกัน” แบ่งออกเป็น 3 ช่วง
โดยสัปดาห์ที่ 1 จำหน่ายให้ผู้สูงอายุที่มีอายุตั้งแต่ 60 ปีขึ้นไป
สัปดาห์ที่ 2 จำหน่ายให้ประชาชนรายย่อยซื้อได้ก่อน แบบจำกัดวงเงิน 2 ล้านบาท/คน/ธนาคาร
และสัปดาห์ที่ 3 ตั้งแต่วันที่ 28 พ.ค.63 เป็นต้นไปเปิดให้ประชาชนทั่วไปและนิติบุคคลที่ไม่แสวงหาผลกำไรเข้าซื้อได้แบบไม่จำกัดวงเงิน โดยซื้อผ่าน BOND DIRECT Application และช่องทางของธนาคารตัวแทนจำหน่าย 4 แห่ง ได้แก่ ธนาคารกรุงไทย ธนาคารกรุงเทพ ธนาคารกสิกรไทย และธนาคารไทยพาณิชย์
สรุปเงื่อนไขการจำหน่ายได้ ดังนี้
การจำหน่ายพันธบัตรออมทรัพย์พิเศษรุ่น “เราไม่ทิ้งกัน” ของกระทรวงการคลัง ในปีงบประมาณ พ.ศ. 2563 วงเงินจำหน่าย วงเงินไม่เกิน 50,000 ล้านบาท (ออกเพิ่มเติมได้วงเงินตาม พ.ร.ก. กู้เงินโควิด-19 ไม่เกิน 200,000 ล้านบาท)
รุ่นอายุ 5 ปี อัตราดอกเบี้ยแบบขั้นบันได
ปีที่ 1 อัตราดอกเบี้ย ร้อยละ 2.00 ต่อปี
ปีที่ 2 – 3 อัตราดอกเบี้ย ร้อยละ 2.25 ต่อปี
ปีที่ 4 อัตราดอกเบี้ย ร้อยละ 2.50 ต่อปี
ปีที่ 5 อัตราดอกเบี้ย ร้อยละ 3.00 ต่อปี
(อัตราดอกเบี้ยเฉลี่ย ร้อยละ 2.40 ต่อปี)
รุ่นอายุ 10 ปี อัตราดอกเบี้ยแบบขั้นบันได
ปีที่ 1 – 3 อัตราดอกเบี้ย ร้อยละ 2.50 ต่อปี
ปีที่ 4 – 8 อัตราดอกเบี้ย ร้อยละ 3.00 ต่อปี
ปีที่ 9 อัตราดอกเบี้ย ร้อยละ 3.50 ต่อปี
ปีที่ 10 อัตราดอกเบี้ย ร้อยละ 4.00 ต่อปี
(อัตราดอกเบี้ยเฉลี่ย ร้อยละ 3.00 ต่อปี)
ระยะเวลาการจำหน่าย 14 พฤษภาคม – 10 มิถุนายน 2563